Managerul Copcă locuiește nu într-o vilă, ci în două vile nedeclarate din Pipera! Iar băiatul lui studiază la un liceu privat în Florența Gazeta a găsit domeniul cu două case, piscină și teren de tenis cu nocturnă unde stă directorul Spitalului Sf. Maria. Casele nu apar în declarația de avere.

luni, 24 aprilie 2017, 6:49

Cum explică Narcis Copcă.

Cele două case din Pipera unde locuiește:

”Sunt ale părinților mei”.

Liceul privat din Florența, Italia, pentru fiul său:

”Îl suportă o mătușă, pe mine mă costă doar drumul când mă duc acolo”.

Vacanțele pe iaht în Gran Canaria:

”Am fost invitații unor prieteni”.

De Mirela Neag, Răzvan Luțac și Cătălin Tolontan

Potrivit propriilor lămuriri, cheltuielile importante ale managerului Narcis Copcă sunt suportate în bună măsură din generozitatea celor din jur, rude și prieteni.

Și lucrurile sunt mai scumpe decât păreau la prima vedere! Nu e o casă nedeclarată, ci două, iar băiatul nu mai e la școala britanică din București, ci s-a transferat din toamna lui 2016 la un liceu privat din Florența, în Toscana, Italia.

Ziarul a avut o lungă discuție cu managerul, chiar la spitalul Sf. Maria.

Explicația lui Narcis Copcă vine după ce Gazeta Sporturilor a descoperit că veniturile sale și ale soției nu au depășit 2.000 de euro pe lună, din 2010 și până în 2015.

Aceste venituri sunt culese din declarațiile de avere 2011-2016.

Declarațiile nu există pe siteul Spitalului Sf. Maria, fapt care a stârnit o anchetă a Agenției Naționale de Integritate acum trei zile.

Documentele lui Narcis Copcă pot fi găsite doar pe portalul ANI.

Ca procedură, în declarația de avere a anului curent se trec proprietățile prezente și veniturile din anul trecut.

”Vă las deliciul de a descoperi casa”

-Domnule doctor, dumneavoastră vă puteți explica propriile cheltuieli prin veniturile pe care le-ați declarat?

-Discutam despre transplant, nu? De ce introduceți veniturile în discuție?

-Pentru a vedea corelația dintre venituri și cheltuieli.

-Cred că exagerați.

-Nu credeți că oamenii capătă încredere în lumea transplantului dacă lucrurile sunt transparente?

-Eu sunt foarte transparent. Sunt de 19 ani manager la Sf. Maria și am trăit atâtea aici. Nu am emoții pentru nici un contract, pentru nici o achiziție. S-au spus despre mine atâtea. (Râde) Că ar fi dispărut un lift.

-Asta cu liftul e un mit urban. Am verificat și noi, dar nu s-a confirmat. Dar cât v-a costat terenul de 2,4 hectare din Tărtășești?

-Tot despre declarația de avere vreți să vorbim? Știți că a fost un boom imobiliar în România, nu? Am cumpărat și am vândut. Vă răspund pe e-mail.

-Cât v-a costat apartamentul de la mare, din Năvodari? E o simplă cifră, de ce e nevoie de e-mail?

-Nu vă pot spune așa, dați-mi, vă rog, un e-mail.

-Dar casa din Pipera unde locuiți?

-Nu vă lăsați, nu? Nu știu. E a părinților mei. Oricum, înțeleg că o căutați. Să știți că atunci când am cumpărat noi terenul eram singura casă de pe stradă.

-E adevărat că în 1999 prețurile erau mult mai mici în Pipera. Dar cât a costat?

-V-am spus că nu știu. O veți găsi cred.

-Nu ne puteți spune unde e?

-Vă las dumneavoastră deliciul de a o descoperi.

Nu o casă, ci două!

Deliciu sau nu, iat-o!

Casa din Pipera în care locuiește Narcis Copcă este foarte aproape de aeroportul Băneasa.

De fapt, din fața porții până la gardul aeroportului e mai puțin de mers decât de la poartă până la gardul din spate al proprietății.

Atât de lung e terenul.

Deschiderea parcelei are aproape 20 de metri, iar lungimea merge până aproape de 300 de metri.

Dar nu e o vilă, ci două!

În casa numărul 2, care pe planul inițial figura drept foișor, locuiesc oaspeții familiei Copcă.

”Când vin prietenii de la Suceava, Narcis și Mirela își cazează prietenii în camerele de sus ale casei numărul 2”, povestesc amici care au participat la petreceri.

Proprietatea are teren de tenis cu nocturnă și piscină, ”care acum e nefuncțională”, după cum explică Narcis Copcă.

”Eu am avut două apartamente imediat după Revoluție”

-Această proprietate mare a fost făcută din banii părinților dumneavoastră?

-Nu cedați niciodată, așa-i? Nu vă supărați, dar dumneavoastră credeți că viața mea a început în 2011, odată cu prima declarație de avere? Imediat după Revoluție eu am avut două apartamente. Eu am câștigat bani și înainte de 2011.

-Susțineți că cumpărarea proprietăților și costul vieții le suportați din bani care nu apar în declarație, dar pe care i-ați făcut înainte?

-Încerc să vă explic un context mai larg.

-Încă o întrebare, vă rugăm! Nu ați dat declarații de avere și în 2009 și 2010? Parcă așa era legea.

-Eu așa am dat, din 2011. Ce ați găsit, asta am dat. Nu vreți să vorbim și despre transplant? Și dumneavoastră sunteți încăpățânați, dar și eu. E natura mea să fiu tenace. Așa am făcut din ”Sf. Maria”, când nimeni nu ne dădea șanse, o clinică de excelență care să aibă acreditare pentru transplant.

”Ne-am pregătit în secret pentru acreditarea transplantului de plămâni”

”Știți ce m-a deranjat foarte tare? Vlad Voiculescu nici n-a venit să vadă clinica. OK, poate că nu eram gata integral, poate că eram gata doar 80%, dar vino să vezi!” Narcis Copcă, manager Sf. Maria

-Faptul că ministrul Voiculescu n-a venit să vadă clinica nu e, într-adevăr, în regulă. Aveți dreptate. Totuși, dacă nu era gata decât 80%, cum ați luat acreditarea?

-Am zis și eu așa. De vreme ce am luat-o, sigur am avut tot. Știți că noi am ținut secrete pregătirile?

-De ce?

-Păi, am văzut câte sentimente negative am trezit în corpul medical când am primit acceptul pentru transplantul de ficat. Unii oameni n-au crezut în mine. Astfel încât am ținut secretă pregătirea pentru plămâni. Știți că în timp ce noi eram pe ultima sută de metri la aviz, tocmai atunci au schimbat legislația?!

-Și credeți că au schimbat-o ca să vă pună bețe în roate?

–(Zâmbește cu înțeles). Lumea transplantului e ceva ce n-am crezut!

10 milioane de euro susține Primăria că a investit în centrul de transplant de la ”Sf. Maria”

-Dar sunteți de acord că e nevoie ca toate aceste investiții pentru transplant să fie făcute în regim de integritate?

-De acord!

-Noi știm că băiatul dumneavoastră a plecat de la școala britanică din București și acum e la un liceu privat din Italia, la Florența.

-Nu vreau să vorbesc despre asta.

-Nu e vorba de băiat, ci de costurile școlarizării.

-Nu vă confirm nimic, dacă vreți, aflați, dar e vorba de un copil minor, nu mi se pare normal să insistați.

”O mătușă îi suportă costul liceului din Florența”

Gazeta a primit, de la cineva din familie, confirmarea.

Băiatul lui Narcis Copcă a terminat clasele I-VIII la International British School în București.

Costul lunar a fost de peste 1.000 de euro.

La liceu, de la începutul clasei a IX-a, băiatul s-a transferat la o școală privată din Florența.

”Din toamna lui 2016, băiatul acolo împreună cu mama lui, care s-a mutat cu el în Italia”, spune un membru al familiei.

Cât costă viața pentru doi oameni la Florența, ambii fără loc de muncă, dintre care unul studiind la un liceu privat?

Versiunea pe care Narcis Copcă a oferit-o colegilor din spital este aceea că ”ei stau la o mătușă, care îi ține la Florența și îi suportă lui și școala. Ce mă costă pe mine este deplasarea în Italia, când mă duc să-l văd”.

Tot el le-a povestit colegilor că ”școala din Florența este mai ieftină decât cea britanică din București”.

Despre vacanțele pe iaht. ”Dumneavoastră nu aveți prieteni?”

-Apropo de neconcordanțele dintre declarațiile de avere și cheltuieli, soția dumneavoastră are brevet de condus ambarcațiuni.

-Ce vreți să spuneți?

-Avem mărturii că ați făcut vacanțe pe iaht în Gran Canaria, insula spaniolă din Atlantic.

-Aveți dumneavoastră vreo chitanță unde apare numele meu pe o cheltuială? Am plătit eu închirierea vreunui iaht? Faceți o supoziție.

-Nu, nu avem documente. Domnule doctor, e dreptul dvs. să vă faceți oriunde doriți vacanțele! În cazul unui manager de spital public, problema e când proprietățile și cheltuielile nu coincid cu veniturile.

-Dar de unde știți că am plătit eu pentru închirierea iahtului? Toți avem prieteni. Pe dumneavoastră nu vă invită un prieten la restaurant?

-Adică v-a plătit un prieten? V-a invitat el pe iaht?

-Să vă dau un exemplu. E ca și cum dacă pe dumneavoastră vă invită cineva la o masă la restaurant, asta înseamnă că restaurantul e al dumneavoastră? Dacă am făcut concedii pe barcă…

-Nu ”dacă”. Ați făcut concedii pe barcă. Există mărturii.

-Dar asta nu înseamnă că am plătit noi vreo barcă.

”La Sf. Maria am și medici care câștigă 15.000 de lei pe lună”

-V-ați supărat din cauza întrebărilor.

-Nu, așa sunt eu. Vreau să vă mai spun ceva. Știți că veniturile medicilor au crescut?

-Da, și e excelent că au crescut. Poate că a contat și presiunea publică, nu credeți?

-Ba da, recunosc asta. După cum trebuie să recunoașteți și dvs. că anumiți colegi din presă, când e vorba de bani luați incorect, mită și alte chestii nedeontologice, nu prea pot să se uite în ochii cuiva. Că dvs. puteți, e foarte bine. Dar alți ziariști?

-Există mită în toate domeniile dacă despre asta vorbiți. Revenim la salariile mărite că ați vrut să punctați ceva?

-Da, revenim. În ultimul an, salariul meu ca manager de spital ajunge pe la 2.000 de euro, deci nu mai vorbim de 1.000 de euro.

-Foarte bine! Ne refeream însă la venituri și cheltuieli din anii trecuți.

-Iar eu mă refer că medicii își permit să țină și doi copii la grădinițe sau la școli private. Am și medici în spital care câștigă și 15.000 pe lună.

-Dar poate nu la Florența. Ce specilități cîștigă foarte bine? Cei de la ATI?

-Nu numai ei. Și anatomopatologia, unde specialiștii sunt rari. Și mai există specialități foarte bine plătite. Se pot câștiga și 20.000 de lei pe lună.

-Acesta e un lucru foarte bun.

-Da, dar la transplant, de pildă, nu se plătește nimic în plus.

-E anormal.

-Așa credem și noi. Ar fi normal ca operatorul 1 să ia 1.000 de euro de transplant, am făcut propunerile de multă vreme. N-au fost acceptate.

-La nivelul țării se fac câteva sute de transplanturi pe an. Nu ar fi un mare cost.

-Da. Și, din păcate, așa cum ați scris și dvs., numărul transplanturilor s-a redus.

-E consecința mai multor factori. Printre care și încrederea.

-De acord. Numai că noi, la ”Sf. Maria”, nu avem legătură cu metehnele lumii transplantului din România. Încă o dată: am ținut secrete pregătirile pentru acreditarea la plămân. Imaginați-vă de ce!

Citește aici toate episoadele investigației Gazetei despre problemele transplantului în România!